En nyansat professor fra Aalborg Universitet har som den første i verden opdaget noget helt nyt omkring, hvad der sker millioner af lysår væk, når to såkaldte sorte huller er ved at støde sammen.

- Sorte huller er de mest ekstreme objekter, vi kender til i vores univers. Sådan lyder det fra Thomas Tauris, professor i teoretisk astrofysik på Aalborg universitet. Han mener, at vi ved at studere sorte huller, kan blive klogere på universets love og hvordan naturen hænger sammen. Nu har Thomas Tauris løst en lille del af universets mange gåder. Professoren i teoretisk astrofysik fra Aalborg Universitet har lavet en teori om, hvad der sker med rotationen, når et såkaldt sort hul er ved at opsluge en anden stjerne, der eksploderer, og bliver til endnu et sort hul. Det første sorte hul beholder sin rotation om en bestemt akse, mens det sorte hul, som er ved at blive opslugt får en tilfældig rotation. Det kan blandt andet forklare, hvordan to sorte huller ved siden af hinanden, kan rotere i hver sin retning. Det faktum  har hidtil vist sig at være lidt af et mysterium, idet den ikke stemmer overens med de teoretiske forudsigelser. Nu er Thomas Tauris altså kommet med en forklaring. - Den oprindelige spin-akse, som kernen inde i stjernen har haft, den bliver drejet rundt i en tilfældig retning i skabelsesøjeblikket af det sorte hul. Det er det, jeg har fundet ud af, uddyber Thomas Tauris. En vigtig opdagelse Den opdagelse er måske ikke noget, der får de fleste af os til at spærre øjnene op, men den er vigtig, hvis man spørger de fysikstuderende på Aalborg Universitet. - Jeg er ikke i tvivl om, at i fremtiden, så vil det give anledning til rigtig mange anvendelser i vores liv, fortæller Ali Sepas. Hans professor stemmer i. - Man kan måske godt undre sig over, hvorfor man skal interessere sig for sådan nogle ting i en tid med krig i Europa, galoperende inflation og folketingsvalg. Men universet og naturlovene er her altid, så jeg synes, det er vigtig, at vi også forsøger at få svar på nogle af de helt essentielle spørgsmål, slutter han. Thomas Tauris har fået sin forskning og opdagelser offentliggjort i det amerikanske amerikanske tidsskrift ”The Astrophysical Journal". Se indslaget her: